13.4.2022
FI
Euroopan unionin virallinen lehti
C 160/13
IV (Tiedotteet)
EUROOPAN UNIONIN TOIMIELINTEN, ELINTEN, TOIMISTOJEN JA VIRASTOJEN TIEDOTTEET
NEUVOSTO Neuvoston päätelmät: EU:n strategia kulttuuri- ja luovien alojen ekosysteemin kehittämiseksi (2022/C 160/06)
EUROOPAN UNIONIN NEUVOSTO, JOKA
PALAUTTAA MIELEEN SEURAAVAA:
1.
Kulttuurilla ja luomisen vapaudella on keskeinen rooli Euroopan unionissa ja sen kansalaisten keskuudessa, sillä ne vahvistavat demokratioitamme ja arvojamme, kehittävät mielikuvitustamme, lisäävät yhteiskuntiemme vaurautta ja paikallista elinvoimaisuutta sekä parantavat elinympäristömme laatua ja ihmisten hyvinvointia;
2.
Kulttuuri- ja luovilla aloilla ja toimialoilla, joihin viitataan myös kulttuuri- ja luovien alojen ekosysteeminä, on keskeinen merkitys yhteisen kulttuuriperinnön, yhteisten vertailukohtien ja tulevaisuuden kulttuurin kehittämisessä.
Ne ovat elintärkeitä eurooppalaisen kulttuurin monimuotoisuuden jatkuvalle kukoistamiselle unohtamatta sitä, että kulttuuri- ja luovat alat ovat hyvin moninainen joukko, jolla on erilaisia prioriteetteja ja edellytyksiä;
3.
Kulttuuri- ja luovien alojen ekosysteemin laajuus on määritelty vuoden 2021 vuotuisessa sisämarkkinaraportissa (1), jossa tarkastellaan komission yksiköiden vuoden 2020 uuden teollisuusstrategian (2) yhteydessä tunnistamaa 14:ää teollista ekosysteemiä, sekä lukuisissa asiaankuuluvissa asiakirjoissa, joihin viitataan liitteessä;
4.
Kulttuuri- ja luovien alojen ekosysteemin taloudellisen painoarvon arvioitiin vuonna 2019 olevan 3,95 prosenttia eurooppalaisesta lisäarvosta (477 miljardia euroa) ja alalla työskenteli 8,02 miljoonaa ihmistä ja 1,2 miljoonaa yritystä, joista 99,9 prosenttia oli pieniä ja keskisuuria yrityksiä (pk-yrityksiä) (3);
5.
Covid-19-pandemialla on ollut huomattava vaikutus kulttuuri- ja luovaan talouteen, minkä vuoksi on jatkettava kulttuuri- ja luovien alojen ekosysteemin palautumiskyvyn sekä vihreän ja digitaalisen siirtymän vahvistamista Euroopan unionissa, jotta voidaan täydentää EU:n elpymis- ja palautumistukivälineen vaikutusta ja vapauttaa alan täysi potentiaali talouskasvun ja työllisyyden sekä EU:n globaalin kilpailukyvyn edistäjänä;
(1) Komission yksiköiden valmisteluasiakirja 2010 SWD (2021) 351final, s. 98–104 ”Kulttuuri- ja luovat alat ovat moninainen joukko.
Suurimpia toimialoja ovat audiovisuaaliala (TV, videopelit, tilausvideopalvelu, elokuva, virtuaalitodellisuus ja laajennettu todellisuus), musiikki, kirjat ja lehtikustannusala, mainonta, kulttuuriperintö (museot, historialliset kohteet), näyttämötaide (teatteri, tanssi) ja kuvataide.”
Laaja määritelmä perustuu kulttuurialan tilastoja koskeviin UNESCOn tilastoihin (2009), Euroopan komission vihreään kirjaan ”Kulttuuri­ teollisuuden ja luovan alan teollisuuden mahdollisuudet käyttöön” ja Luova Eurooppa -asetukseen.
(2) Tiedonanto ”Vuoden 2020 uuden teollisuusstrategian päivittäminen: vahvemmat sisämarkkinat Euroopan elpymistä varten” C(2021)350.
(3) Komission yksiköiden valmisteluasiakirja 2010 SWD (2021) 351final, s. 98–104.
(https://ec.europa.eu/info/sites/default/files/swdannual-single-market-report-2021_en.pdf).